b'\n_START_ARTICLE_\nPedernales\n_START_SECTION_\nOpis\n_START_PARAGRAPH_\nReka izvira na jugovzhodu okro\xc5\xbeja Kimble County, pribli\xc5\xbeno 40 kilometrov jugovzhodno od mesta Junction. Ob njenem prete\xc5\xbeno vzhodnem toku te\xc4\x8de skozi okro\xc5\xbeje Gillespie County in mesto Fredericksburg, nato preide v okro\xc5\xbeje Blanco County in v njem mesto Johnson City. V reko Kolorado se izlije iz jugozahodne strani, v jezeru Lake Travis, ki le\xc5\xbei pribli\xc5\xbeno 16 kilometrov zahodno od mesta Austin._NEWLINE_Reka je z obmo\xc4\x8djem Texas Hill Country tesno povezana, saj je zanj velikega zgodovinskega pomena in tudi geografsko zna\xc4\x8dilna za ta del ZDA. Ob njeni strugi le\xc5\xbee mnoge apnen\xc4\x8deve \xc5\xa1karpe, te\xc4\x8de pa tudi mimo severne strani posestva 36. predsednika Zdru\xc5\xbeenih dr\xc5\xbeav, Lyndona B. Johnsona, ki je odrasel v bli\xc5\xbenjem mestu Stonewall, nekoliko ju\xc5\xbeno od reke._NEWLINE_Leta 1750 je Fray Benito Fern\xc3\xa1ndez de Santa Ana \xc5\xa1panski vladi predlagal, da ob plemenu Lipan Apache, ki je \xc5\xbeivelo ob reki, zgradi samostan. Leta 1789 je ob reki potekala bitka med vojaki polkovnika Francisca Xavierja Ugaldeja in skupine obmo\xc4\x8dnih staroselcev Lipan Apachejev in Mescalerov. Prvo stalno naselje belcev ob reki je bilo ustanovljeno leta 1846, ko so nem\xc5\xa1ki priseljenci postavili temelje mesta Fredericksburg. Gro\xc5\xbenja vpadov plemena Lipan Apache je do 1880-ih prepre\xc4\x8dila razcvet mesteca._NEWLINE_Rezervat Pedernales Falls State Park pokriva obmo\xc4\x8dje ob reki vzhodno od mesta Johnson City v okro\xc5\xbeju Blanco County. Kot ve\xc4\x8dina rek v osrednjem Teksasu je tudi Pedernales dovzetna za nihajo\xc4\x8di vodostaj. Oznaka v rezervatu prikazuje sliko dokaj mirne reke in ob njej sliko silovitega hudournika, ki naj bi bila posneta le nekaj minut po predhodni sliki. Hitrost nara\xc5\xa1\xc4\x8danja vodnih ujm na tem obmo\xc4\x8dju je v rezervatu \xc5\xbee povzro\xc4\x8dila smrtne \xc5\xbertve, zato so oblasti postavile opozorilne oddajnike zvo\xc4\x8dnih opozoril v samem rezervatu in drugod po reki. Spodnji tok reke je priljubljeno zahajali\xc5\xa1\xc4\x8de za kajakarje po divjih vodah med obdobjem visokega vodostaja.'